
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. június 14-én tartandó munkaterv szerinti ülésére

12. napirendhez

Tárgy:
A Sülysáp, Malom u. 10. szám alatti ingatlan 176/354 része önkormányzati tulajdonba adásának kezdeményezése
Tisztelt Képviselő-testület!

A Sülysáp, Malom u. 10. szám (3845 hrsz.) alatti ingatlan 91/354 tulajdonrésze 1990-ben került bejegyzésre Önkormányzatunk tulajdonába, a fennmaradó 263/354 ingatlanhányadon három magánszemély osztozott. Közülük kettő a közelmúltban elhunyt, és örökrészük – az ingatlan 176/354 része, tehát kb. az ½-e – a Magyar Államra szállt.
Az állami vagyonról szóló 2007. évi CVI. törvény 36. § (1) c) pontja alapján lehetőség van az állami vagyon tulajdonjogát helyi önkormányzat javára – törvényben vagy törvény felhatalmazása alapján kiadott jogszabályban foglalt feladatai elősegítése érdekében – ingyenesen átruházni.

Ennek alapján javasoljuk, hogy a 176/354 tulajdoni hányadra jelentsük be igényünket a Magyar Állam felé a családsegítő és gyermekjóléti feladatok ellátásának biztosítása címen.

Az állami vagyonnal való gazdálkodásról szóló 254/2007. (X. 4.) Korm. rendelet 50. § (1) A Vtv. 36. § (2) bekezdésének a)-e) pontja szerinti tulajdonba adásra vonatkozó kezdeményezést az MNV Zrt.-hez vagy az érintett vagyonelem vagyonkezelőjéhez kell benyújtani. 
A benyújtott dokumentumoknak tartalmazniuk kell, illetve azokhoz csatolni szükséges:

a) a tulajdonba adásra vonatkozó igényt, megjelölve a felhasználási célt, valamint a segítendő feladatot és az azt előíró jogszabályi rendelkezést,

b) a kezdeményező nyilatkozatát arról, hogy vállalja a tulajdonba adás érdekében felmerülő költségek - ideértve a művelési ág szükséges megváltoztatásának költségét - megtérítését,

c) helyi önkormányzat, illetve többcélú kistérségi társulás kezdeményezése esetén a képviselőtestület (közgyűlés), illetve a többcélú kistérségi társulás tanácsa határozatát, amely az állami vagyon igényléséről hozott döntést tartalmazza,

d) védettség (örökségvédelmi, természetvédelmi, illetve Natura 2000) fennállása esetén annak megjelölését, valamint az ahhoz kapcsolódó kötelezettségek vállalását.

A további 87/354 hrsz. alatti tulajdoni hányad egy olyan személy tulajdonában van, akit ezidáig nem tudtunk felkutatni, de az MNV Zrt. kedvező döntése esetén esetleg lehetőségünk lenne kezdeményezni az ingatlanrész elbirtoklását, ezáltal pedig megszerezni az ingatlan 1/1 arányú tulajdonjogát.

Kérem a Képviselő-testület szíves döntését az ügyben. 
…/2012. (V. 17.) ÖKT határozati javaslat

Sülysáp Nagyközség Önkormányzatának Képviselő-testülete hivatkozással az állami vagyonról szóló 2007. évi CVI. törvény 36. § (1) c) pontjára az állami vagyonnal való gazdálkodásról szóló 254/2007. (X. 4.) Korm. rendelet 50. § (2) bekezdése értelmében kinyilvánítja, hogy

1./ a Sülysáp, Malom u. 10. szám, 3845 hrsz. alatti, 1307 m2 alapterületű, a Magyar Állam 176/354 arányú tulajdonában levő ingatlanrészének tulajdonjogára az Önkormányzat javára igényt tart;

2./ az ingatlant a helyi önkormányzatokról szóló 1990. évi LXV. törvény 8. § (1) bekezdése szerinti kötelező önkormányzati feladatok – úgy mint a gyermek és ifjúsági feladatokról való gondoskodás, gyermekjóléti feladatok ellátása, közösségi tér biztosítása – biztosítására kívánja hasznosítani;

3./ vállalja a tulajdonba adás érdekében felmerülő költségek – ideértve a művelési ág esetleg szükséges megváltoztatásának költségét – megtérítését.

Határidő: azonnal
Felelős: polgármester
Sülysáp, 2012. június 8.

Horinka László s.k.

